Document ID: 32011D0229
Publication Date: 2011-04-04

Content:
DEĊIŻJONI TAL-KUMMISSJONI
tal-4 ta’ April 2011
dwar l-ispeċifikazzjonijiet tekniċi tal-interoperabilità marbuta mas-sottosistema “vetturi ferrovjarji - storbju” tas-sistema ferrovjarja konvenzjonali trans-Ewropea
(notifikata bid-dokument numru C(2011) 658)
(Test b’relevanza għaż-ŻEE)
(2011/229/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta’ Ġunju 2008 dwar l-interoperabilità tas-sistema ferrovjarja fil-Komunità (1), u b’mod partikolari l-Artikolu 6(1) tagħha,
Wara li kkunsidrat ir-rakkomandazzjoni tal-Aġenzija Ferrovjarja Ewropea (Nru ERA/REC/02-2010/INT) tat-30 ta’ Marzu 2010,
Billi:
(1)
L-Artikolu 12 tar-Regolament (KE) Nru 881/2004 tal-Parlament Ewropew u tal-Kunsill (2) jeħtieġ li l-Aġenzija Ewropea tal-Ferroviji (minn hawn ’il quddiem “l-Aġenzija”) għandha tiżgura li l-ispeċifikazzjonijiet tekniċi għall-interoperabilità (TSIs) jiġu adattati għall-progress tekniku u x-xejriet tas-suq u għall-ħtiġijiet soċjali u tipproponi lill-Kummissjoni l-emendi għat-TSIs li tikkunsidra meħtieġa.
(2)
Bid-Deċiżjoni C(2007)3371 tat-13 ta' Lulju 2007, il-Kummissjoni tat mandat ta’ qafas lill-Aġenzija biex twettaq ċerti attivitajiet taħt id-Direttiva tal-Kunsill 96/48/KE tat-23 ta’ Lulju 1996 fuq l-interoperabilità tas-sistema ferrovjarja trans-Ewropea (3) u d-Direttiva 2001/16/KE tal-Parlament Ewropew u tal-Kunsill tad-19 ta’ Marzu 2001 dwar l-interoperabbiltà tas-sistema ferrovjarja konvenzjonali trans-Ewropea (4). Skont it-termini ta’ dan il-mandat ta’ qafas, l-Aġenzija mitluba twettaq ir-reviżjoni limitata tat-TSI tal-ferrovija konvenzjonali dwar il-vetturi Ferrovjarji - Storbju (minn hawn ‘il quddiem TSI Storbju), adottat mid-Deċiżjoni tal-Kummissjoni 2006/66/KE (5).
(3)
Binarju ta’ referenza li l-użu tiegħu huwa obbligatorju skont it-TSI Storbju mhuwiex disponibbli f’kull Stat Membru, u l-Istati Membri ma jistgħux jiġu obbligati joħolqu wieħed. Dan żamm l-iżvilupp ta’ ambjent ekwu għall-atturi kollha fl-Unjoni Ewropea u ħoloq piż finanzjarju ogħla milli previst fid-Deċiżjoni oriġinali. Bosta problemi fir-rigward tad-disponibbiltà ta’ binarju ta’ referenza, il-metodi tat-testijiet u l-ispejjeż għat-testijiet ġew mgħarrfa lill-Kummissjoni u lill-Aġenziji.
(4)
B’ din id-Deċiżjoni, il-Kummissjoni biħsiebha tiċċara r-responsabbiltajiet fir-rigward tal-binarju ta’ referenza, tippermetti l-ittestjar fuq binarju mhux ta’ referenza filwaqt li tassigura ġbir u reġistrar ta’ dejta komparabbli għal reviżjoni fil-ġejjieni tat-TSI, tnaqqas il-piż tal-konformità tal-prova għal lottijiet żgħar ta’ vetturi u tinkludi l-aħħar żviluppi fir-rigward tal-istandard ISO EN 3095.
(5)
Il-limiti tal-istorbju u l-ambitu ma jinbidlux. Din id-Deċiżjoni għalhekk tikkostitwixxi biss reviżjoni limitata tat-TSI Storbju u ma tinkludix reviżjoni sħiħa tat-TSI Storbju kif ipprovdut fit-Taqsima 7 tat-TSI.
(6)
Għal raġunijiet ta’ ċareżża u sempliċità, ikun aħjar li d-Deċiżjoni 2006/66/KE tiġi ssostitwita kollha kemm hi.
(7)
Id-Deċiżjoni 2006/66/KE għandha għalhekk tiġi rrevokata.
(8)
Il-miżuri previsti f’din id-Direttiva huma skont l-opinjoni tal-Kumitat stabbilit skont l-Artikolu 29(1) tad-Direttiva 2008/57/KE,
ADOTTAT DIN ID-DEĊIŻJONI:
Artikolu 1
1. Il-verżjoni riveduta tal-Ispeċifikazzjoni Teknika għall-Interoperabilità (minn hawn ‘il quddiem TSI) marbuta mas-sottosistema “vetturi ferrovjarji - storbju” tas-sistema ferrovjarja konvenzjonali trans-Ewropea msemmija fl-Artikolu 6(1) tad-Direttiva 2008/57/KE, kif stipulat fl-Anness, hija adottata.
2. It-TSI għandha tapplika għall-vetturi ferrovjarji tas-sistema ferrovjarja konvenzjonali trans-Ewropea kif iddefinita fl-Anness I għad-Direttiva 2008/57/KE.
Għandha tapplika għall-vetturi ferrovjarji ġodda u eżistenti kif stipulat fit-Taqsima 7 tal-Anness.
Artikolu 2
Meta jkun hemm ftehimiet li fihom rewiżiti marbut mal-limiti tal-emissjoni tal-istorbju, l-Istati Membri għandhom jinnotifikawhom lill-Kummissjoni fi żmien sitt xhur mid-dħul fis-seħħ tad-Deċiżjoni, dejjem sakemm ma kinux ġa ġew innotifikati skont id-Deċiżjoni 2006/66/KE.
Il-ftehimiet li għandhom jiġu nnotifikati għandhom ikunu:
(a)
ftehimiet nazzjonali bejn l-Istati Membri u impriżi ferrovjarji jew maniġers tal-infrastruttura, maqbula fuq bażi permanenti jew temporanja u meħteġa minħabba n-natura speċifika ħafna jew lokali tas-servizz ferrovjarju maħsub;
(b)
ftehimiet bilaterali jew multilaterali bejn impriżi ferrovjarji, maniġers tal-infrastruttura jew awtoritajiet tas-sikurezza li jrendu livelli sinifikanti ta’ interoperabilità lokali jew reġjonali;
(ċ)
ftehimiet internazzjonali bejn wieħed jew aktar mill-Istati Membri u talanqas pajjiż terz wieħed, jew bejn impriżi ferrovjarji jew maniġers tal-infrastruttura tal-Istati Membri u talanqas impriża ferrovjarja waħda jew maniġer tal-infrastruttura wieħed ta’ pajjiż terz, li jrendu livelli sinifikanti ta’ interoperabilità lokali jew reġjonali.
Artikolu 3
Il-proċeduri għall-valutazzjoni tal-konformità, l-idoneità għall-użu u għall-verifika tal-KE stipulati fit-Taqsima 6 tal-Anness għal din id-Deċiżjoni għandhom ikunu bbażati fuq il-moduli ddefiniti fid-Deċiżjoni tal-Kummissjoni Nru 2010/713/UE (6)
Artikolu 4
Il-Kummissjoni għandha tħejji r-reviżjoni u l-aġġornament ta’ dan it-TSI u tagħmel rakkomandazzjonijiet xierqa lill-Kumitat imsemmi fl-Artikolu 29 tad-Direttiva 2008/57/KE (“Kumitat RIS”) sabiex jitqiesu l-iżviluppi fit-teknoloġija jew fir-rekwiżiti soċjali, skont il-proċedura stipulata fil-punt 7.2 tal-Anness għal din id-Deċiżjoni.
Artikolu 5
Id-Deċiżjoni 2006/66/KE hija rrevokata. Id-dispożizzjonijiet tagħha madankollu għandhom ikomplu japplikaw b’relazzjoni mal-manutenzjoni ta’ proġetti awtorizzata skont it-TSI anness ma’ dik id-Deċiżjoni u, sakemm l-applikant ma jitlobx li japplika din id-Deċiżjoni, għal proġetti għal vettura ġdida u għat-tiġdid jew l-aġġornament ta’ vettura eżistenti li jkunu qegħdin fi stadju avvanzat ta’ żvilupp jew li jkunu s-suġġett ta’ kuntratt li jkun għadu għaddej fid-data tan-notifika ta’ din id-Deċiżjoni.
Artikolu 6
Din id-Deċiżjoni hija indirizzata lill-Istati Membri.
Magħmul fi Brussell, l-4 ta’ April 2011.

Metadata:
Eurovoc Level 1 Categories: 100158
100154
100144
100155
Eurovoc Level 2 Categories: 100237
100239
100244
100261
100176
100238
Eurovoc Level 3 Categories: 3160
5442
3098
3641
2090
4539
All Eurovoc Categories: 3160
3648
4514
4521
5048
5235
5864